E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2023. május 22-i rendes ülésére**

**Javaslat bizottsági hatáskörbe tartozó pályázatokkal kapcsolatos döntések meghozatalára**

**I.**

A Gazdasági és Jogi Bizottság 269/2022. (X.26.) GJB sz. határozatával döntött arról, hogy az Önkormányzat részt vegyen a NetZeroCities felhívásra konzorciumban benyújtott pályázatban. A pályázat nem nyert támogatást, de a konzorcium tagjai úgy döntöttek, hogy a kidolgozott projekttartalommal igyekeznek újabb támogatási lehetőségeket keresni.

Az Európai Bizottság nyitott felhívásai között jelenleg a Scalable Cities Action Grant felhívás nyújt lehetőséget erre. Az eredeti pályázati tartalmat jelentősen csökkenteni, és fókuszát módosítani szükséges a felhívás kereteihez igazodva.

Az új pályázat célja, hogy adatalapú és hálózati szervezeti együttműködések révén felkészítse Szombathelyt az energiaátállás igazságos, demokratizált, együttműködésen alapuló útjára. A projekt lényege egyfelől egy ún. klímaátmeneti koalíció létrehozása helyi érintett szereplőkkel közösen a városi szintű alacsony szén-dioxid-kibocsátás közös elérésére, mely állami, magán- és lakossági dekarbonizációs intézkedéseket segít elő, koordinál, biztosítva az igazságos átmenetet és a részvételi fenntarthatósági kormányzást. A projekt másik fókusza más projektekben már kipróbált Smart city jógyakorlatok átvétele egy ún. „Közösségi Klímaobszervatórium” létrehozásával, melyen keresztül a klímaátmeneti koalíció és érintett felei közös adatgyűjtéssel, nyomonkövetéssel, adatkezeléssel teszik lehetővé a teljesítményalapú, intelligens klímakormányzást. A projekt eredményei az első lépéseket jelentik egy ún. Éghajlat-Város Szerződés (Climate-City Contract) megalkotásához, amely összekapcsolja a várost a szélesebb körű európai nulla-kibocsátási célkitűzésekkel.

A pályázatot az ABUD Mérnökiroda Kft-ből és az Önkormányzatból álló konzorcium nyújtaná be az Önkormányzat vezetésével. A megpályázható összeg 50.000 EUR, a támogatási arány 100%, a benyújtási határidő pedig 2023. május 31. A pályázat lehetővé teszi egy energetikus szakvégzettségű munkatárs bérének részbeni finanszírozását.

**II.**

Az UNESCO Tanuló Városok Globális Hálózata egy nemzetközi szakpolitika-központú hálózat. Célja, hogy a hálózatban részt vevő városok megosszák egymással jógyakorlataikat, ismereteiket, és inspirációként szolgáljanak egymásnak az élethosszig tartó tanulás terén. A hálózatnak eddig két magyarországi tagja van, Pécs és Kaposvár. A tanuló város a városlakók és intézmények tanulási folyamatait segíti az alapfokú oktatástól kezdve a felsőoktatásig. Minden tag hasznosnak találhatja a hálózathoz való csatlakozást, főleg, ha a fejlődés korai szakaszában áll, hiszen nagy eséllyel a témában felmerülő problémákra választ vagy megoldást talál a többi város által kidolgozott tervek alapján. A hálózat a tizenhét fenntartható fejlődési cél közül kiemelten, de nem kizárólagosan támogatja a mindenkire kiterjedő és igazságos minőségi oktatás biztosítását, valamint az egész életen át tartó tanulás lehetőségének előmozdítását mindenki számára (4. cél), illetve a városok és a települések befogadóvá, biztonságossá, ellenállóvá és fenntarthatóvá tételét (11. cél).

Szombathely MJV célja a hálózathoz való csatlakozással jógyakorlatok elsajátítása, inspiráció szerzés, tapasztalatcsere, szakpolitikai párbeszédben való részvétel, partnerségek előmozdítása, kapacitásfejlesztés, valamint nemzetközi pályázatokhoz potenciális konzorciumi partnervárosok felkutatása a hálózaton belül. Ezen kívül a résztvevő városoknak lehetőségük nyílik többek között UNESCO Globális Tanulóváros Díjra pályázni, amely cím elnyerése nemzetközi láthatóságot is biztosít az adott város számára.

A hálózathoz való csatlakozáshoz egy tagsági jelentkezési lapot szükséges kitölteni, ami az előterjesztés mellékletét képezi. Leadási határideje 2023. május 31.

A hálózathoz való csatlakozás semmilyen pénzügyi kötelezettségvállalással nem jár. A hálózati tagságnak díja nincs. Az egyetlen feladat 2 évente előrehaladási jelentés benyújtása.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. május „ ”**

**/: dr. Horváth Attila :/**

**I.**

**Határozati javaslat**

**……../2023. (V. 22.) GJB. sz. határozat**

1. A Gazdasági és Jogi Bizottság a Scalable Cities Action Grant felhívásra benyújtandó pályázat tartalmával a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 25. pontja alapján egyetért, és felkéri a polgármestert a pályázat benyújtásához szükséges intézkedések megtételére.

2. A Bizottság felhatalmazza a polgármestert pozitív támogatói döntés esetén a Támogatási szerződés aláírására, a megvalósítás előkészítésére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Kalmár Ervin, a Városüzemeltetési Osztály vezetője

Nagyné dr. Gats Andrea, a Jogi és Képviselői Osztály vezetője)

**Határidő:** 1. 2023. május 31.

2. a pályázat értékelési folyamatának megfelelően

**II.**

**Határozati javaslat**

**……../2023. (V. 22.) GJB. sz. határozat**

A Gazdasági és Jogi Bizottság az UNESCO Tanuló Városok Globális Hálózatához való csatlakozással a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 25. pontja alapján egyetért, és felkéri a polgármestert a tagsági jelentkezési lap aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője

Nagyné dr. Gats Andrea, a Jogi és Képviselői Osztály vezetője)

**Határidő:** 2023. május 31.